U-I-314/97
Natisni
Opravilna št.:
U-I-314/97
Datum odločitve:
17. 6. 1999
Objavljeno:
OdlUS VIII, 159
ECLI:
ECLI:SI:USRS:1999:U.I.314.97
Akt:
Odlok o območjih naselij ter imenih naselij in ulic v Občini Kranj (Uradni vestnik Gorenjske, št. 7/89) z Zakonom o imenovanju in evidentiranju naselij, ulic in stavb (Uradni list SRS, št. 5/80 in 42/86) (ZIENUS)
Izrek:
Zahteva za oceno skladnosti Odloka o območjih naselij ter imenih naselij in ulic v Občini Kranj z Zakonom o imenovanju in evidentiranju naselij, ulic in stavb se zavrže.
Evidenčni stavek:
Ker je bil Odlok o območjih naselij ter imenih naselij in ulic v Občini Kranj, sprejet pred ustanovitvijo občin na podlagi Ustave in zakonov, ki urejajo lokalno samoupravo, v izpodbijanem delu že pred vložitvijo zahteve nadomeščen s predpisi novih občin Cerklje na Gorenjskem in Preddvor, je Ustavno sodišče zahtevo zavrglo.
Geslo:
Ustavno sodišče, presoja predpisa, ki je prenehal veljati pred vložitvijo pobude.
Pravna podlaga:
Ustava, 160., 161. čl.
Zakon o Ustavnem sodišču (ZUstS), 25., 47. čl.
Opomba:
V obrazložitvi svoje odločitve se Ustavno sodišče sklicuje na sojo zadevo št. U-I-156/98 z dne 21. 1. 1999 (OdlUS VIII,19).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Občinski svet Občine Preddvor
Datum vloge:
4. 12. 1997
Vrsta odločitve:
sklep
Vrsta rešitve:
ustavitev
Dokument:
US19534
Dokument v PDF obliki:
U-I-314-97.pdf
120 KB
Prenesite datoteko
U-I-314/97
17. 6. 1999
S K L E P
Ustavno sodišče je v postopku odločanja o zahtevi Občinskega sveta Občine Preddvor na seji dne 17. junija 1999
s k l e n i l o :
Zahteva za oceno skladnosti Odloka o območjih naselij ter imenih naselij in ulic v Občini Kranj (Uradni vestnik Gorenjske, št. 7/89) z Zakonom o imenovanju in evidentiranju naselij, ulic in stavb (Uradni list SRS, št. 5/80 in 42/86) se zavrže.
O b r a z l o ž i t e v
A.
1. Predlagatelj trdi, da sta z Odlokom o območjih naselij ter imenih naselij in ulic v Občini Kranj (v nadaljevanju: Odlok) bili določeni območji naselij Ambrož pod Krvavcem in Kokra. Prvo naselje je z ustanovitvijo novih občin postalo del Občine Cerklje na Gorenjskem, drugo pa del Občine Preddvor. Izpodbijani odlok naj bi mejo med navedenima naseljema določil v nasprotju z 2. in s 3. členom Zakona o imenovanju in evidentiranju naselij, ulic in stavb (v nadaljevanju: ZIENUS). Pred ustanovitvijo novih občin naj bi se za objekte na območju k. o. Kokra podeljevale hišne številke naselja Ambrož pod Krvavcem. Z ustanovitvijo novih občin pa naj bi bila meja na podlagi 12. člena Zakona o lokalni samoupravi (Uradni list RS, št. 72/93, 6/94 - odl. US, 45/94 - odl. US, 57/94, 14/95, 20/95 - odl. US, 63/95 - obv. razlaga, 9/96 - odl.US in 44/96 - odl.US - v nadaljevanju: ZLS) začrtana precej zahodneje od vseh objektov na spornem območju.
Meja naj bi tako ne bila določena niti po meji katastrske občine niti po naravni oviri. Nezakonita meja naj bi predstavljala poseg v pravice Občine Preddvor zaradi primanjkljaja javnih prihodkov, vplivala pa naj bi tudi na delitev skupnega premoženja prejšnje Občine Kranj. Predlagateljica predlaga, naj Ustavno sodišče ugotovi, da je izpodbijani odlok v neskladju z ZIENUS, kolikor se nanaša na območje naselja Ambrož pod Krvavcem, in Občinskemu svetu Občine Cerklje na Gorenjskem naloži, da sprejme odlok, po katerem bo sporno območje prenehalo biti del omenjenega naselja.
2. Občina Cerklje na Gorenjskem meni, da je stališče predlagatelja, po katerem naj bi meja med občinama potekala po meji katastrske občine, nelogično in neživljenjsko. Sporno območje naj bi bilo dostopno samo z območja občine Cerklje na Gorenjskem, iz doline Kokre pa le po planinskih pešpoteh. Po njihovem stališču naj se meja med občinama ne spreminja.
3. Služba Vlade za lokalno samoupravo meni, da od ustanovitve novih občin izpodbijani odlok v delu, v katerem se nanaša na naselji Ambrož pod Krvavcem in Kokra, ne velja več in je brezpredmeten.
B.
4. Ustavno sodišče praviloma odloča o ustavnosti in zakonitosti veljavnih predpisov (160. in 161. člen Ustave). O ustavnosti in zakonitosti predpisa, ki ne velja več, odloča Ustavno sodišče v skladu s 47. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) le, če je predpis prenehal veljati med postopkom pred Ustavnim sodiščem, ne pa tudi, če je prenehal veljati pred vložitvijo pobude oziroma zahteve (glej npr. sklep št. U-I-156/98 z dne 21. 1. 1999 (OdlUS VIII,19) in tam navedene odločitve; Ustavno sodišče ga prilaga temu sklepu).
5. Izpodbijani odlok je predpis, ki je bil sprejet pred ustanovitvijo občin na podlagi Ustave in zakonov, ki urejajo lokalno samoupravo. Po drugem odstavku 99.a člena Zakona o lokalni samoupravi predpisi prejšnjih občin v delih, s katerimi so urejene lokalne zadeve iz 21. in 22. člena Zakona, od 1. 1. 1995 dalje veljajo kot občinski predpisi in jih izvršujejo ter s svojimi predpisi nadomeščajo organi občin. Odlok o območjih ter imenih naselij in ulic v Občini Cerklje na Gorenjskem je bil objavljen v Uradnem vestniku Gorenjske št. 13/96 z dne 9. 4.
1996. S tem odlokom je bil izpodbijani odlok nadomeščen v delu, v katerem se je nanašal na območje sedanje občine Cerklje na Gorenjskem in s tem tudi na naselje Ambrož pod Krvavcem. S sprejetjem Odloka o območjih ter imenih naselij in ulic v Občini Preddvor (objavljen v Uradnem glasilu Občine Preddvor, št. 8/95 z dne 28. 12.1995) pa je bil izpodbijani odlok nadomeščen tudi v delu, v katerem se je nanašal na območje naselja Kokra. Ker je Odlok o območjih naselij ter imenih naselij in ulic v Občini Kranj v izpodbijanem delu prenehal veljati pred vložitvijo zahteve, je Ustavno sodišče zahtevo zavrglo.
C.
6. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen